《晁无咎金山诗帖赞》
宋代·岳珂

我登吞海，而帖适至。
事虽偶然，不啻有意。
彼江山者，秀无古今。
丘壑市朝，则二其必。
阿大中郎，煌煌虎节。
金闺卷怀，亦既殊辙。
同此登览，而趣不同。
云霄并翔，翚翟冥鸿。
矢词胸襟，浩荡万里。
比兴所存，二疏是企。
清诗胜景，何地无之。
不絷不维，景则我随。
征尘障天，我亦倦翼，
遗墨未渝，微躬奚息。
南零之波，上派于湓。
诗其警予，以谂侯门。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。